**NOTA INFORMATIVĂ**

**la proiectul hotărârii Guvernului**

**cu privire la propunerea de transmitere a unui teren din proprietatea satului Holercani, raionul Dubăsari, în proprietatea statului**

|  |
| --- |
| * + - 1. **Denumirea autorului și, după caz, a participanților la elaborarea proiectului** |
| Proiectul hotărârii Guvernului **cu privire la propunerea de transmitere a unui teren din proprietatea satului Holercani, raionul Dubăsari, în proprietatea statului** este elaborat de Ministerul Afacerilor Interne. |
| **2. Condițiile ce au impus elaborarea proiectului de act normativ și finalitățile urmărite** |
| **Elaborarea proiectului are ca scop** construcția în satul Holercani, raionul Dubăsari, a Unității de salvatori și pompieri de tip modern dotată cu utilități necesare care să asigure creșterea calității și spectrului serviciilor de urgență acordate populației din zona de intervenție.  Proiectul a fost elaborat în conformitate cu prevederile art. 14 alin. (1) lit. b) din Legea nr. 121/2007 privind administrarea şi deetatizarea proprietății publice și art. 8 alin. (3) din Legea nr. 523/1999 cu privire la proprietatea publică a unităților administrativ-teritoriale.  În anul 1993, de către Inspectoratul General pentru Situații de Urgență al MAI (în continuare - IGSU) în satul Holercani a fost instituit Postul de salvatori și pompieri. În lipsa unor spații disponibile și a bugetului limitat de dezvoltare, Postul de salvatori și pompieri a fost găzduit într-o încăpere adaptată, de tip depozit, fără infrastructura operațională necesară: lipsa agentului termic constant (pe timp de iarnă exista riscul real să înghețe apa în cisterne), lipsa apeductului și sistemului de canalizare, lipsa clasei de instruire teoretică și teritoriu pentru instruire practică, lipsa încăperilor pentru întreținerea tehnicii și echipamentului, încăperilor auxiliare etc.  Astfel, în anul 2021, pentru conformare cu normele prevăzute de Hotărârea Guvernului nr. 908/2014 privind reglementarea organizării forţelor şi mijloacelor Serviciului Protecţiei Civile şi Situaţiilor Excepţionale din subordinea Ministerului Afacerilor Interne, a fost luată decizia de comasare a Posturilor de salvatori și pompieri Holercani și Molovata într-o subdiviziune completă cu condițiile de muncă și infrastructură care să corespundă cerințelor operaționale și de securitate a muncii, ambele având o capacitate operațională foarte limitată (semi-echipă compusă din 2 persoane) și implicarea independentă în doar câteva tipuri de intervenții: arderea vegetației în aer liber, arderea bunurilor în curte ce presupune lichidarea doar din exterior etc.  Totodată, fiind revizuit planul de antrenare a forțelor și mijloacelor IGSU la situații de urgență și excepționale cu acoperirea localităților din raioanele Dubăsari, Criuleni și Orhei, unde intervenea anterior Postul salvatori și pompieri Holercani, a fost constatat faptul că timpul de răspuns la situațiile de urgență pentru localitățile menționate s-a majorat considerabil (aproximativ 30 - 40 minute).  Prin aplicare la proiectul finanțat din alocațiile pentru activitățile de reintegrare a țării, IGSU intenționează să construiască o Unitate de salvatori și pompieri modernă dotată cu utilități necesare care să asigure creșterea calității și spectrului serviciilor de urgență acordate populației din zona de intervenție a 6 localități din raionul Dubăsari și alte 15 localități din raioanele Criuleni și Orhei fiind o subdiviziune de suport, precum și posibilitatea de a interveni în cazul situațiilor de urgență (accidente rutiere) pe traseul M 21 care leagă mun. Chișinău și or. Dubăsari și șoseaua R 4 care leagă mun. Chișinău de or. Criuleni.  Totodată, crearea Unității de salvatori și pompieri va permite reducerea timpului de intervenție la lichidarea consecințelor situațiilor de urgență și excepționale de la 30 – 40 minute în mediu până la 5-15 minute (pentru unele categorii de intervenții), precum și posibilitatea îmbunătățirii nivelului de cooperare între ambele maluri ale Nistrului în domeniul prevenirii și lichidării situațiilor de urgență și excepționale. Unitatea de salvatori și pompieri va avea misiunea de a interveni în localitățile din raioanele Dubăsari, Criuleni și Orhei și anume localitățile Holercani, Mărcăuți, Ustia, Trebujeni, Butuceni și Morovaia, pentru Nivelul de urgență I și pentru alte 15 localități pentru Nivel de urgență II (subdiviziune de suport care poate fi antrenată). Activitatea va consolida și spori nivelul de securitate a peste 37 000 locuitori din localitățile menționate.  Locația identificată de către Consiliul local Holercani pentru construcția Unității de salvatori și pompieri este la intrarea în localitate, pe o suprafață de 0,12 ha, care urmează a fi transmis către IGSU, având acces direct la drumul principal, iar rețelele vitale se află în imediata apropiere (energie electrică, gaz, apeduct, canalizare). Unitatea de salvatori și pompieri va fi construită compact pentru a nu crea costuri majorate, cu utilizarea tehnologiilor energo eficiente pentru a reduce costurile de întreținere. Suprafața estimată este de circa 400 m2, la parter fiind amenajate 2 boxe pentru autospeciale și spații tehnice pentru utilaj. La primul etaj (tip mansardă) vor fi amenajate birouri de serviciu, clasă de instruire, spații sanitare etc.  Reieșind din importanța proiectului și scopul enunțat, considerăm oportun intrarea în vigoare a prezentei hotărâri la data publicării în Monitorul Oficial al Republicii Moldova. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul hotărârii Guvernului nu are ca scop armonizarea legislaţiei naţionale cu legislaţia Uniunii Europene. |
| **4. Principalele prevederi ale proiectului și evidențierea elementelor noi** |
| Prin proiectul înaintat spre examinare se propune **transmiterea unui teren din proprietatea satului Holercani, raionul Dubăsari, în proprietatea statului, administrarea Agenției Proprietății Publice (**gestiunea Direcției situații excepționale mun. Chișinău a Inspectoratului General pentru Situații de Urgență a Ministerului Afacerilor Interne) pentruconstrucția unei Unități de salvatori și pompieri moderne dotate cu utilități care va asigura accesul populației la serviciile de urgență acordate din zona de intervenție.  Astfel, va fi posibil minimalizarea timpului de reacție în cazurile declanșării situațiilor de urgență și excepționale în zona de deservire. |
| **5. Fundamentarea economico-financiară** |
| Implementarea prezentei hotărâri nu va implica cheltuieli financiare suplimentare din bugetul de stat. |
| **6. Modul de încorporare a actului în cadrul normativ în vigoare** |
| Proiectul elaborat se încadrează în cadrul normativ, iar adoptarea proiectului nu impune modificarea sau abrogarea a careva acte normative. |
| **7. Avizarea şi consultarea publică a proiectului** |
| În scopul respectării prevederilor Legii nr. 100/2017 cu privire la actele normative și Legii nr. 239/2008 privind transparenţa în procesul decizional, anunțul privind inițierea elaborării proiectului actului normativ a fost plasat pe pagina-web oficială a Ministerului Afacerilor Interne [www.mai.gov.md](http://www.mai.gov.md) și pe platforma guvernamentală [www.particip.gov.md](http://www.particip.gov.md)  [https://particip.gov.md/ro/document/stages/\*/11205](https://particip.gov.md/ro/document/stages/*/11205) |
| **8. Constatările expertizei anticorupţie** |
| Proiectul va fi supus expertizei anticorupție potrivit prevederilor Legii nr. 100/2017 privind actele normative. |
| **9. Constatările expertizei de compatibilitate** |
| Proiectul nu transpune legislația comunitară, respectiv nu a fost supus expertizei de compatibilitate. |
| **10. Constatările expertizei juridice** |
| Proiectul va fi supus expertizei juridice potrivit prevederilor Legii nr. 100/2017 privind actele normative. |
| **11. Constatările altor expertize** |
| Proiectul nu conține prevederi de reglementare a activității de întreprinzător în sensul Legii nr. 235/2006 cu privire la principiile de bază de reglementare a activității de întreprinzător.  Respectiv, nu este necesară examinarea acestuia de către Grupul de lucru pentru reglementarea activității de întreprinzător.  De asemenea, proiectul nu cade sub incidența altor expertize necesare de a fi efectuate în condițiile Legii nr. 100/2017 cu privire la actele normative. |

**Secretar de stat Jana COSTACHI**